PATVIRTINTA

Molėtų rajono savivaldybės tarybos

2022 m. gegužės d.

sprendimu Nr. B1-

**MOLĖTŲ RAJONO SAVIVALDYBĖS DARBO VIETŲ GRĮŽTANTIEMS EMIGRANTAMS SUBSIDIJAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Molėtų rajono savivaldybės darbo vietų grįžtantiems emigrantams subsidijavimo tvarkos aprašas (toliau – Aprašas) nustato Molėtų rajono savivaldybės (toliau – Savivaldybė) teikiamos paramos smulkiojo ir vidutinio verslo subjektams formas, teises gauti paramą, sąlygas ir paramos teikimo tvarką.
2. Molėtų rajono savivaldybės grįžtamosios migracijos skatinimo programos tikslas – skatinti emigravusius piliečius sugrįžti į gimtąjį kraštą bei padėti jiems greičiau integruotis.
3. Pagal šį Aprašą finansinė parama teikiama smulkiojo ir vidutinio verslo subjektams, vykdantiems ekonominę veiklą ir (arba) plėtojantiems verslą Molėtų rajono savivaldybės teritorijoje ir įdarbinusiems asmenis, kurie grįžo iš užsienio.
4. Lėšos paramai teikti numatomos kiekvienais metais Molėtų rajono savivaldybės biudžete.

**II SKYRIUS**

**APRAŠE VARTOJAMOS SĄVOKOS**

1. **Individualios veiklos vykdymo pažyma** – Valstybinės mokesčių inspekcijos išduotas dokumentas, kuris patvirtina, kad asmuo yra įregistravęs vykdomą veiklą savo gyvenamosios vietos Valstybinėje mokesčių inspekcijoje ir gali verstis pažymoje nurodyta veikla.
2. **Įmonė** – juridinis asmuo, vykdantis ekonominę veiklą, įregistruotas Lietuvos Respublikos įmonių registre.
3. **Pareiškėjas** – smulkiojo ir vidutinio verslo subjektas, teikiantis paraišką finansinei paramai gauti pagal šį Aprašą.
4. **Priemonės koordinatorius –** Savivaldybės administracijos direktoriaus įsakymu paskirtas asmuo, kuris atsakingas už pareiškėjų konsultavimą, paraiškų priėmimą ir vertinimą.
5. **Projekto vykdytojas –** verslo subjektas, su kurio sudaryta projekto finansavimo sutartis.
6. **Smulkiojo ar vidutinio verslo (**toliau **– SVV) subjektas** – labai maža, maža ar vidutinė įmonė, atitinkanti Lietuvos Respublikos smulkiojo ir vidutinio verslo plėtros įstatymo (toliau – Įstatymas) 3 straipsnyje nustatytas sąlygas, arba verslininkas, atitinkantis šio Įstatymo 4 straipsnyje nustatytas sąlygas.
7. Kitos Apraše vartojamos sąvokos suprantamos taip, kaip jos apibrėžtos Lietuvos Respublikos smulkiojo ir vidutinio verslo plėtros įstatyme ir kituose teisės aktuose.

**III SKYRIUS**

**REIKALAVIMAI PAREIŠKĖJAMS**

1. Tinkamu gauti finansavimą pripažįstamas SVV subjektas, vykdantis ekonominę veiklą Molėtų rajone ir kurio registracijos vieta arba deklaruota gyvenamoji vieta (jei pareiškėjas – fizinis asmuo) yra Molėtų rajono savivaldybės teritorijoje.
2. Paramos dydis smulkiojo verslo subjektams teikiamas nepažeidžiant valstybės pagalbą reglamentuojančių teisės aktų.
3. Teikdamas paraišką (1 priedas) dėl finansinės paramos SVV subjektas turi būti visiškai atsiskaitęs su Valstybinio socialinio draudimo fondu, Valstybine mokesčių inspekcija prie Lietuvos Respublikos finansų ministerijos ir valstybės bei savivaldybės biudžetais arba turi susitarimą su šiomis institucijomis dėl įsiskolinimų atidėjimo, jei susitarimas buvo sudarytas.
4. Parama neteikiama:
   1. valstybės ir savivaldybės įmonėms;
   2. įmonėms, kuriose valstybei, savivaldybei priklauso visas ar dalis įstatinio kapitalo;
   3. įmonėms, kurių daugiau kaip ¼ įstatinio kapitalo ar balsavimo teisių priklauso vienai ar kelioms įmonėms, nepatenkančioms į Lietuvos Respublikos smulkiojo ir vidutinio verslo plėtros įstatymu apibrėžtą labai mažų, mažų ir (ar) vidutinių įmonių kategoriją;
   4. pareiškėjams, turintiems įsiskolinimų valstybės ir (ar) savivaldybės biudžetams ir fondams, į kuriuos mokamus mokesčius administruoja Valstybinė mokesčių inspekcija prie Lietuvos Respublikos finansų ministerijos, Valstybinio socialinio draudimo fondo biudžetui (daugiau nei 10 Eur);
   5. bankrutuojantiems, likviduojamiems ar restruktūrizuojamiems smulkiojo ir vidutinio verslo subjektams;
   6. pareiškėjams, kurie anksčiau naudojosi pagal Aprašą gauta finansine parama ir neįvykdė sutartyje numatytų įsipareigojimų.
5. Paraiška nenagrinėjama:
   1. jeigu ją pateikė ne SVV subjektas ar joįgaliotas asmuo;
   2. jeigu jos trūkumai per nustatytą trūkumų pašalinimo laikotarpį nepašalinti.

**IV SKYRIUS**

**PROJEKTAMS TAIKOMI REIKALAVIMAI**

1. Dalinio darbo užmokesčio kompensavimo projektams taikomi reikalavimai:
   1. parama teikiama įdarbinus asmenis, kurie ne anksčiau kaip prieš 1 metus grįžo iš užsienio ir ne trumpiau kaip 2 metus buvo deklaravę išvykimą iš Lietuvos Respublikos iki paraiškos pateikimo dienos;
   2. parama teikiama įdarbinus asmenis, kurie visą paramos teikimo laikotarpį gyvenamąją vietą yra deklaravę Molėtų rajono savivaldybėje;
   3. parama teikiama įdarbinus asmenis ne anksčiau nei nuo šio Aprašo įsigaliojimo dienos.
   4. parama teikiama įdarbinus asmenis ir su jais sudarius neterminuotas darbo sutartis;
   5. parama teikiama įdarbinus asmenis, kuriems nustatyta 40 valandų per savaitę darbo laiko norma.
2. Kompensuojama 50 procentų darbo užmokesčio (bruto), bet ne daugiau kaip 50 procentų vidutinio darbo užmokesčio (bruto) Molėtų rajono savivaldybėje (naudojami paskutinio skelbiamo ketvirčio duomenys Lietuvos statistikos departamento Oficialiosios statistikos portale apie vidutinį darbo užmokestį (bruto) Molėtų rajono savivaldybėje).
3. Darbo užmokestis gali būti kompensuojamas už 12 dirbtų mėnesių nuo darbo sutartyje numatytos darbo pradžios datos, tačiau ne anksčiau nei nuo paraiškos pateikimo datos. Darbo sutartyje numatyta darbo pradžios data negali būti vėlesnė nei 3 mėnesiai nuo projekto paraiškos pateikimo datos.
4. Projekto vykdytojai panaikinę įsteigtą darbo vietą, išskyrus sau darbo vietas įsteigusių projekto vykdytojų mirties atvejus, turi nedelsiant informuoti Savivaldybės administraciją raštu ir grąžinti:
   1. visą subsidiją, kai darbo vieta panaikinama per 3 mėnesių laikotarpį nuo jos įsteigimo dienos;
   2. 70 procentų subsidijos, kai darbo vieta panaikinama per 4-7 mėnesių laikotarpį nuo jos įsteigimo dienos;
   3. 40 procentų subsidijos, kai darbo vieta panaikinama 8-12 mėnesių laikotarpį nuo jos įsteigimo dienos;
   4. visą subsidiją, kai Projekto vykdytojas per 20 darbo dienų be pateisinamos priežasties neatsako į Molėtų rajono savivaldybės administracijos raštu pateiktą kreipimąsi dėl informacijos, susijusios su darbo vietų steigimu, išlaikymu ar kontrole, pateikimo.
5. Neremiamos veiklos:
   1. medžioklės, gaudymo spąstais ir susijusių paslaugų veikla;
   2. alkoholinių gėrimų gamyba, išskyrus edukacijas, susijusias su paveldo puoselėjimu;
   3. tabako gaminių gamyba;
   4. nekilnojamojo turto operacijos;
   5. azartinių žaidimų, lažybų organizavimo veikla;
   6. lombardų veikla.

**V SKYRIUS**

**PARAIŠKŲ RENGIMAS, PAREIŠKĖJŲ INFORMAVIMAS, KONSULTAVIMAS, PARAIŠKŲ TEIKIMAS IR VERTINIMAS**

1. Informacija apie kvietimą teikti paraiškas skelbiama Molėtų rajono savivaldybės internetiniame puslapyje [www.moletai.lt](http://www.moletai.lt). Kvietimas teikti paraiškas galioja iki kol paskirstomos visos šiai priemonei Molėtų rajono savivaldybės biudžete numatytos lėšos. Paraiškų priėmimo datą ir terminą nustato Savivaldybės administracijos direktorius savo įsakymu.
2. Paraiškas priima ir vertina Savivaldybės administracijos direktoriaus įsakymu paskirtas priemonės koordinatorius. Priemonės koordinatorius per 5 darbo dienas nuo paraiškos gavimo dienos įvertina paraišką. Atlikus paraiškos vertinimą priemonės koordinatorius teikia administracijos direktoriui rekomendacijas skirti paramą. Rekomendacijos skirti paramą pateikiamos per 5 darbo dienas nuo paraiškos įvertinimo dienos.
3. Finansavimą pagal pateiktą paraišką, atsižvelgdamas į priemonės koordinatoriaus rekomendacijas ir pasiūlymus, įsakymu skiria Savivaldybės administracijos direktorius. Sprendimas priimamas per 10 darbo dienų nuo priemonės koordinatoriaus rekomendacijų pateikimo dienos.
4. Su pareiškėju, dėl kurio paraiškos priimtas sprendimas skirti paramą, raštu sudaroma dvišalė projekto sutartis. Su pareiškėju sudarius sutartį, pareiškėjas tampa projekto vykdytoju.
5. Pareiškėjas turi pateikti šiuos dokumentus:
   1. nustatytos formos paraišką. Kokybiška paraiška laikoma užpildyta kompiuteriu, tinkamai užpildytos visos paraiškos dalys, pagal patvirtintą paraiškos formą, pridėti visi reikiami dokumentai, paraiška pasirašyta, projektas atitinka finansuojamas veiklas;
   2. dokumentą, patvirtinantį teisę į veiklą (individualios veiklos pažymos ar ūkininko pažymėjimo kopiją, jei pareiškėjas – fizinis asmuo);
   3. pažymą, patvirtinančią deklaruotą pareiškėjo gyvenamąją vietą (jei pareiškėjas – fizinis asmuo);
   4. pažymą, patvirtinančią naujo darbuotojo deklaruotą gyvenamąją vietą už laikotarpį ne trumpesnį nei 3 metai iki paraiškos pateikimo dienos;
   5. darbo sutarties kopiją.
   6. pareiškėjo sutikimą dėl asmens duomenų tvarkymo (2 priedas).
   7. naujo darbuotojo sutikimą dėl asmens duomenų tvarkymo ir susipažinimo su šiuo Aprašu (3 priedas).
6. Paraiškos atitikimas atrankos kriterijams bei tinkamumas gauti paramą vertinami pagal paraiškos pateikimo dieną pareiškėjo pateiktus ir atitinkamais dokumentais pagrįstus duomenis, viešuosiuose registruose esančius duomenis, taip pat pagal dokumentus ir informaciją, gautą iš pareiškėjo po priemonės koordinatoriaus paklausimo (jei buvo). Jei šie duomenys skiriasi, vadovaujamasi registruose esančiais duomenimis. Už dokumentų, suteikiančių teisę gauti paramą, ir kitų pateiktų duomenų teisingumą atsako pareiškėjas.
7. Pareiškėjas paraiškos formą pildo kompiuteriu (ranka užpildytos paraiškos nepriimamos) ir kartu su Aprašo 26 punkte nurodytais priedais teikia skenuotą pasirašytą paraišką arba pasirašytą saugiu elektroniniu parašu elektroniniu paštu savivaldybe@moletai.lt.
8. Kitais nei kvietime nurodytais adresais ir būdais pateiktos arba po kvietime nustatyto termino pabaigos pateiktos paraiškos nepriimamos ir nevertinamos.
9. Jeigu gavus paraišką nustatoma, kad pateikti ne visi reikalingi dokumentai ir (ar) duomenys arba paramos paraiška užpildyta netinkamai, priemonės koordinatorius elektroniniu paštu pareiškėjui išsiunčia paklausimą. Pareiškėjo atsakymui pateikti suteikiamas iki 5 dienų terminas nuo paklausimo išsiuntimo elektroniniu paštu dienos. Susirašinėjimas tarp priemonės koordinatoriaus ir pareiškėjo vyksta elektroniniu paštu. Per nustatytą terminą nepateikus prašomų dokumentų ir (ar) duomenų ar pateikus ne visus prašomus dokumentus ir (ar) duomenis, paramos paraiška toliau nevertinama ir atmetama.

**VI SKYRIUS**

**PROJEKTŲ ĮGYVENDINIMO REIKALAVIMAI**

1. Projekto vykdytojas ne mažiau kaip vienerius metus nuo darbo sutartyje numatytos darbo pradžios datos įsipareigoja nenutraukti darbo santykių su darbuotoju.
2. Projekto vykdytojas, siekdamas gauti dalinę darbo užmokesčio kompensaciją, Savivaldybės administracijai privalo pateikti šiuos dokumentus:
   1. darbuotojo darbo laiko apskaitos žiniaraščio kopiją;
   2. darbuotojo darbo užmokesčio priskaitymo žiniaraščio kopiją;
   3. darbo užmokesčio apmokėjimą patvirtinančio dokumento kopiją.
3. Projekto vykdytojas Savivaldybės administracijai dokumentus, nurodytus Aprašo 32 punkte, privalo pateikti per 13 mėn. nuo darbo sutartyje numatytos darbo pradžios. Per šį terminą nepateikęs dokumentų projekto vykdytojas praranda teisę gauti paramą.
4. Projekto vykdytojo veiklą, susijusią su skirta finansine parama, 1 metus turi teisę tikrinti priemonės koordinatorius. Jei projekto vykdytojas trukdo tokiems patikrinimams, gautą finansinę paramą naudoja ne pagal verslo planą (paskirtį) arba nustatyti faktiniai neatitikimai, sutartis su juo nutraukiama. Projekto vykdytojas privalo grąžinti visą gautą lėšų sumą
5. Priemonės koordinatorius patikros metu:
   1. patikrina informaciją apie verslo subjektą, gavusį paramą, viešuosiuose registruose (Valstybinės mokesčių inspekcijos prie Lietuvos Respublikos finansų ministerijos mokesčių mokėtojų, Juridinių asmenų ir kt.);
   2. patikrina, ar projekto vykdytojas vykdo veiklą;
   3. patikrina, ar projekto vykdytojas išlaikė sukurtą darbo vietą numatytą laiką.
   4. priemonės koordinatorius turi teisę prašyti verslo subjekto pateikti papildomą informaciją bei dokumentus apie vykdomą veiklą, apžiūrėti darbo vietas ir pan.

**VII SKYRIUS**

**BAIGIAMOSIOS NUOSTATOS**

1. Lėšas naudoti kitaip, negu nustatyta šiame Apraše, draudžiama.
2. Savivaldybės administracija duomenis apie suteiktą pagalbą Suteiktos valstybės pagalbos ir nereikšmingos (de minimis) pagalbos registrui teikia vadovaudamasi Suteiktos valstybės pagalbos ir nereikšmingos (de minimis) pagalbos registro nuostatais, patvirtintais Lietuvos Respublikos Vyriausybės 2005 m. sausio 19 d. nutarimu Nr. 35 „Dėl Suteiktos valstybės pagalbos ir nereikšmingos (de minimis) pagalbos registro nuostatų patvirtinimo“, ir Suteiktos valstybės pagalbos ir nereikšmingos (de minimis) pagalbos duomenų tvarkymo taisyklėmis, patvirtintomis Lietuvos Respublikos konkurencijos tarybos 2015 m. lapkričio 13 d. nutarimu Nr. 1S-120/2015 „Dėl Suteiktos valstybės pagalbos ir nereikšmingos (de minimis) pagalbos duomenų tvarkymo taisyklių patvirtinimo“.
3. Šis Aprašas priimamas, keičiamas ir pripažįstamas netekusiu galios Savivaldybės tarybos sprendimu.
4. Informacija apie finansuotus ir nefinansuotus Aprašo projektus skelbiama Savivaldybės internetinėje svetainėje [www.moletai.lt](http://www.moletai.lt) ir savivaldybės socialinių tinklų paskyrose.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Molėtų rajono savivaldybės

darbo vietų grįžtantiems emigrantams

subsidijavimo tvarkos aprašo

1 priedas

**PARAIŠKA DĖL DALINIO DARBO UŽMOKESČIO KOMPENSAVIMO**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(data)

Molėtai

|  |  |
| --- | --- |
| **1. Pareiškėjo pavadinimas** |  |
| **2. Pareiškėjo duomenys** | |
| Juridinio asmens kodas arba fizinio asmens individualios pažymos / ūkininko pažymėjimo numeris |  |
| Registracijos adresas / gyvenamoji vieta, jei pareiškėjas fizinis asmuo |  |
| Verslo vykdymo vieta |  |
| Kontaktinis telefonas |  |
| Kontaktinis elektroninis paštas |  |
| Atsiskaitomosios sąskaitos numeris |  |
| Vadovas arba jo įgaliotas asmuo *(vardas, pavardė)* |  |
| Pagrindinė vykdoma veikla (veiklos pavadinimas ir kodas pagal EVRK) |  |

|  |  |
| --- | --- |
| **3. Informacija apie įdarbinamą (-us) asmenį (-is)** | |
| Darbuotojo vardas, pavardė |  |
| Darbuotojo išvykimo iš Lietuvos Respublikos deklaravimo data |  |
| Darbuotojo grįžimo į Lietuvos Respubliką deklaravimo data |  |

|  |  |  |
| --- | --- | --- |
| **4. Pridedami dokumentai** | | |
| **Eil. Nr.** | **Dokumento pavadinimas** | Lapų skaičius |
| 1. | Individualios veiklos pažymos / ūkininko pažymėjimo kopija (kai paraišką teikia fizinis asmuo) |  |
| 2. | Pažyma, patvirtinanti pareiškėjo deklaruotą gyvenamąją vietą (kai paraišką teikia fizinis asmuo) |  |
| 3. | Pažyma, patvirtinanti naujo darbuotojo deklaruotą gyvenamąją vietą už laikotarpį ne trumpesnį nei 3 metai iki paraiškos pateikimo dienos |  |
| 4. | Darbo sutarties kopija |  |
| 5. | Dokumentus, įrodančius, kad pareiškėjas atsiskaitęs su Valstybinio socialinio draudimo fondu, Valstybine mokesčių inspekcija ir valstybės bei savivaldybės biudžetais arba turi susitarimą su šiomis institucijomis dėl įsiskolinimų atidėjimo, jei susitarimas buvo sudarytas. |  |
| 6. | Sutikimas dėl pareiškėjo (fizinio asmens) asmens duomenų tvarkymo (2 priedas) |  |
| 7. | Naujo darbuotojo sutikimas dėl asmens duomenų tvarkymo (3 priedas) |  |
| 8. | Įgaliojimas teikti paraišką (jei ją teikia ne SVV subjektas) |  |

|  |  |  |
| --- | --- | --- |
| **5. Patvirtinu, kad:**   * 1. šioje paraiškoje ir prie jos pridėtuose dokumentuose pateikta informacija, mano žiniomis ir įsitikinimu, yra teisinga;   2. nesu pažeidęs jokios kitos sutarties dėl paramos skyrimo iš Europos Sąjungos arba Lietuvos Respublikos valstybės arba savivaldybių biudžeto lėšų;   3. paraiškoje numatytos išlaidos tuo pačiu metu nefinansuojamos iš kitų vietos, nacionalinių ir ES programų;   4. mano atstovaujama įmonė nėra likviduojama, jai nėra pradėta bankroto procedūra ir (ar) nėra vykdoma restruktūrizacija;   5. sutinku, kad Molėtų rajono savivaldybės darbo vietų grįžtantiems emigrantams subsidijavimo tvarkos apraše minimas priemonės koordinatoriusturi teisę gauti papildomą informaciją ir dokumentus, jo nuomone, reikalingus tinkamam paraiškos išnagrinėjimui.   6. sutinku, kad informacija apie mano pateiktą paraišką, nurodant pareiškėjo pavadinimą, prašomos paramos formą ir skirtą paramos sumą būtų skelbiama Molėtų rajono savivaldybės interneto svetainėje www.moletai.lt;   7. esu smulkaus ir vidutinio verslo subjektas taip, kaip tai apibrėžia Lietuvos Respublikos smulkiojo ir vidutinio verslo plėtros įstatymas;   8. gavęs paramą išlaidų kompensavimui iš kitų šaltinių, apie tai tuojau pat informuosiu Molėtų rajono savivaldybę;   9. su finansinės paramos gavimo sąlygomis, teikimo tvarka ir iš to atsirandančiais įsipareigojimais esu susipažinęs (-usi). | | |
|  |  |  |
| (pareigos) | (parašas) | (vardas, pavardė) |

Molėtų rajono savivaldybės

darbo vietų grįžtantiems emigrantams

subsidijavimo tvarkos aprašo

2 priedas

**SUTIKIMAS**

**DĖL PAREIŠKĖJO (FIZINIO ASMENS) ASMENS DUOMENŲ TVARKYMO**

Pareiškėjo asmens duomenys tvarkomi vadovaujantis Bendrojo duomenų apsaugos reglamento (toliau – BDAR) 6 straipsnio 1 dalies e punktu (tvarkyti duomenis būtina siekiant atlikti užduotį, vykdomą viešojo intereso labui arba vykdant duomenų valdytojui pavestas viešosios valdžios funkcijas) ir bus saugomi 10 metų nuo paramos skyrimo dienos.

Jūsų asmens duomenys paramos administravimo tikslais teikiami Suteiktos valstybės pagalbos ir nereikšmingos (de minimis) pagalbos registrui, vadovaujantis „Suteiktos valstybės pagalbos ir nereikšmingos (de minimis) pagalbos registro nuostatais“, patvirtintais Lietuvos Respublikos Vyriausybės 2005 m. sausio 19 d. nutarimu Nr. 35 „Dėl Suteiktos valstybės pagalbos ir nereikšmingos (de minimis) pagalbos registro nuostatų patvirtinimo“, ir „Suteiktos valstybės pagalbos ir nereikšmingos (de minimis) pagalbos duomenų tvarkymo taisyklėmis“, patvirtintomis Lietuvos Respublikos konkurencijos tarybos 2015 m. lapkričio 13 d. nutarimu Nr. 1S-120/2015 „Dėl Suteiktos valstybės pagalbos ir nereikšmingos (de minimis) pagalbos duomenų tvarkymo taisyklių patvirtinimo“.

Esu informuotas (-a) ir sutinku, kad duomenys mano pateiktoje paraiškoje, paraiškos vertinimo tikslu būtų tikrinami valstybės informacinėse sistemose ir registruose.

Jūs turite teisę, raštu arba el. paštu [savivaldybe@moletai.lt](mailto:savivaldybe@moletai.lt), kreipdamasis į duomenų valdytoją, prašyti:

* susipažinti su saugomais Jūsų asmens duomenimis;
* ištaisyti arba ištrinti, arba apriboti duomenų tvarkymą;
* pateikti skundą Valstybinei duomenų apsaugos inspekcijai (L. Sapiegos g. 17, 10312 Vilnius, [ada@ada.lt](mailto:ada@ada.lt)).

Pažymiu, kad sutinku dėl mano asmens duomenų tvarkymo aukščiau nurodytais tikslais.

Pareiškėjas (fizinis asmuo):

|  |  |  |
| --- | --- | --- |
|  |  |  |
| (pareigos) | (parašas) | (vardas, pavardė) |

Molėtų rajono savivaldybės

darbo vietų grįžtantiems emigrantams

subsidijavimo tvarkos aprašo

3 priedas

**SUTIKIMAS**

**DĖL DARBUOTOJO (FIZINIO ASMENS) ASMENS DUOMENŲ TVARKYMO**

Pareiškėjo asmens duomenys tvarkomi vadovaujantis Bendrojo duomenų apsaugos reglamento (toliau – BDAR) 6 straipsnio 1 dalies a punktu (duomenų subjektas davė sutikimą, kad jo asmens duomenys būtų tvarkomi vienu ar keliais konkrečiais tikslais) ir bus saugomi 10 metų nuo paramos skyrimo dienos.

Jūsų asmens duomenys paramos administravimo tikslais naudojami darbdaviui naudojantis teikiama parama pagal Molėtų rajono savivaldybės darbo vietų grįžtantiems emigrantams subsidijavimo tvarkos aprašą.

Esu informuotas (-a) ir sutinku, kad mano duomenys, kiek tai susiję su darbo santykiais, būtų tikrinami valstybės informacinėse sistemose ir registruose.

Jūs turite teisę, raštu arba el. paštu [savivaldybe@moletai.lt](mailto:savivaldybe@moletai.lt), kreipdamasis į duomenų valdytoją, prašyti:

* susipažinti su saugomais Jūsų asmens duomenimis;
* ištaisyti arba ištrinti, arba apriboti duomenų tvarkymą;
* pateikti skundą Valstybinei duomenų apsaugos inspekcijai (L. Sapiegos g. 17, 10312 Vilnius, [ada@ada.lt](mailto:ada@ada.lt)).

Pažymiu, kad sutinku dėl mano asmens duomenų tvarkymo aukščiau nurodytais tikslais.

Darbuotojas (fizinis asmuo):

|  |  |  |
| --- | --- | --- |
|  |  |  |
| (pareigos) | (parašas) | (vardas, pavardė) |